SA-span terugverwelkom: ‘Razzmatazz, mnr. Kersfees is hier’Chad le Clos, wat twee silwermedaljes verower het, ontvang sy tjek van R400 000 (R200 000 per medalje). Dit is sonder die bykomende R70 000 wat hy ontvang van die bedrag wat die sportminister op 23 Augustus 2016 aangekondig het (Foto: Wessel Oosthuizen/SASPA) Fikile Mbalula, minister van sport, het Dinsdag die Suid-Afrikaanse span van Rio de Janeiro terugverwelkom waar hulle aan die Olimpiese Spele deelgeneem het. Dié span het 10 medaljes verower. Dit is slegs die derde keer in die geskiedenis wat Suid- Afrika soveel medaljes tydens ŉ Olimpiese Spele kon inpalm. Mbalula het tydens die verwelkoming by OR Tambo Internasionale Lughawe aan die atlete gesê hy bied ŉ ekstra finansiële beloning aan hulle. “Toe ek vanoggend wakker word, was ek só gelukkig, dat ek besluit het om die prysgeld te verhoog,” het hy aangekondig. “Razzmatazz, mnr. Kersfees is hier.” Wayde van Niekerk, wat ŉ gouemedalje verower en die wêreldrekord verbeter het in die 400 m vir mans, kry ŉ bykomende R150 000 tot die bestaande R400 000 wat hy reeds sou ontvang. Sy afrigter ontvang R100 000. Caster Semenya, wat ŉ gouemedalje verower het in die 800 m vir vroue, ontvang ŉ bykomende R100 000 tot die bestaande R400 000 wat sy reeds sou ontvang. Haar afrigter ontvang ook R100 000. Die atlete wat silwermedaljes verower het (Chad le Clos (2), Cameron van der Burgh, Luvo Manyonga, Sunette Viljoen en Shaun Keeling en Lawrence Brittain), ontvang R70 000 elk vir hulle silwermedaljes bykomend tot die R200 000 wat hulle reeds ontvang. Hulle afrigters ontvang elk R50 000. Die bronsmedalje-atlete (Henri Schoeman en die Sewesrugbyspan) ontvang ŉ bykomende R50 000 tot die bestaande R80 000. Hulle afrigters ontvang R20 000 elk. Van Niekerk en Viljoen kon nie die verrigtinge bywoon nie, aangesien hulle reeds op pad is na Parys waar hulle aan die Diamond League deelneem. Mbalula het aan verslaggewers gesê die bykomende kontant kom uit die departement van sport se begroting. “Dit is die geld van sport en die mense van Suid-Afrika,” het hy gesê. Hy het onderneem dat die span wat aan die Paralimpiese Spele deelneem, ook vergoed sal word. Die totale vergoeding, voor die bykomende bedrae bygevoeg is, beloop R2,7 miljoen.